ಕಾಲವೇ ಮೋಸಗಾರ ಟೀಸರ್ ನಲ್ಲಿ ಪ್ರೀತಿ ದ್ವೇಷಗಳ ಪಸೆ!

ಬೆಂಗಳೂರು: ಶೀರ್ಷಿಕೆಯಲ್ಲಿಯೇ ಕುತೂಹಲದ ಸೆಲೆಯಿಟ್ಟುಕೊಂಡಿರೋ ಸಿನಿಮಾಗಳು ಆಗಾಗ ರೂಪುಗೊಳ್ಳುತ್ತಿರುತ್ತವೆ. ಅದಕ್ಕೆ ತಕ್ಕುದಾದ ಕಂಟೆಂಟಿನೊಂದಿಗೆ ಇಂಥಾ ಹೊಸ ಅಲೆಯ ಚಿತ್ರಗಳೆಲ್ಲ ಗೆಲ್ಲುತ್ತಿರೋದರಿಂದಾಗಿ ಆ ಬಗ್ಗೆ ವ್ಯಾಪಕ ಭರವಸೆಯೂ ಮೂಡಿಕೊಂಡಿದೆ. ಪ್ರೇಕ್ಷಕರಲ್ಲಿ ಪಡಿಮೂಡಿಕೊಂಡಿರೋ ಅಂಥಾ ನಂಬಿಕೆಯನ್ನು ಮತ್ತಷ್ಟು ಗಟ್ಟಿಗೊಳಿಸುವಂತೆ ಅಣಿಗೊಂಡಿರುವ ಚಿತ್ರ ‘ಕಾಲವೇ ಮೋಸಗಾರ’. ಈ ಹಿಂದೆ ಮೋಷನ್ ಪೋಸ್ಟರ್ ನೊಂದಿಗೆ ಚಕಿತಗೊಳಿಸಿದ್ದ ಈ ಸಿನಿಮಾದ ಟೀಸರ್ ಇದೀಗ ಲಾಂಚ್ ಆಗಿದೆ.

ಭರತ್ ಸಾಗರ್ ಮತ್ತು ಕಿರುತೆರೆ ನಟಿ ಯಶಸ್ವಿನಿ ರವೀಂದ್ರ ನಾಯಕ ನಾಯಕಿಯರಾಗಿ ನಟಿಸಿರೋ ಈ ಚಿತ್ರವನ್ನು ಸಂಜಯ್ ವದತ್ ನಿರ್ದೇಶನ ಮಾಡಿದ್ದಾರೆ. ಹೊಸತನ ಹೊಮ್ಮಿಸುವಂಥಾ ಪೋಸ್ಟರ್ ಮತ್ತು ಮೋಷನ್ ಪೋಸ್ಟರ್‍ಗಳನ್ನು ನೋಡಿದ್ದ ಪ್ರೇಕ್ಷಕರೆಲ್ಲ ಇದು ಯಾವ ಥರದ ಕಥೆಯನ್ನೊಳಗೊಂಡಿರುವ ಚಿತ್ರವೆಂಬ ಪ್ರಶ್ನೆ ಕಾಡಿತ್ತು. ಚಿತ್ರತಂಡವೀಗ ಈ ಟೀಸರ್ ಮೂಲಕ ಅದಕ್ಕೆ ಉತ್ತರಿಸೋ ಪ್ರಯತ್ನ ಮಾಡಿದೆ. ಇದುವೇ ಈ ಸಿನಿಮಾ ಪ್ರೀತಿ, ಪ್ರೇಮ ಮತ್ತು ದ್ವೇಷದ ಕಥೆ ಹೊಂದಿದೆ ಎಂಬಂಥಾ ಸುಳಿವನ್ನೂ ರವಾನಿಸಿದೆ. ‘ಈ ಹುಡುಗೀರು ಮೆಡಿಸಿನ್ ಇದ್ದಂಗೆ, ಎಕ್ಸ್ ಪೆರಿ ಡೇಟ್ ಜೊತೇಲೇ ಬರ್ತಾರೆ’ ಎಂಬ ಡೈಲಾಗಂತೂ ಯುವ ಸಮುದಾಯವನ್ನು ಒಂದೇ ಗುಕ್ಕಿಗೆ ಸೆಳೆಯುವಂತಿದೆ.

https://www.youtube.com/watch?v=sTSLk_VY5EA

ಒಟ್ಟಾರೆಯಾಗಿ ಇದೊಂದು ಅಪರೂಪದ ಕಥೆಯನ್ನೊಳಗೊಂಡಿರುವ ಚಿತ್ರ ಅನ್ನೋದಂತೂ ಈ ಟೀಸರ್ ಮೂಲಕ ಸ್ಪಷ್ಟವಾಗಿದೆ. ಅಂದಹಾಗೆ ಇದು ಸಸ್ಪೆನ್ಸ್ ಥ್ರಿಲ್ಲರ್ ಕಥೆಯನ್ನೊಳಗೊಂಡಿರೋ ಚಿತ್ರ. ಭಾವ ಸ್ಪಂದನ ಪ್ರೊಡಕ್ಷನ್ಸ್ ಬ್ಯಾನರಿನಡಿಯಲ್ಲಿ ಇದನ್ನು ರಜತ್ ಸಾಳಂಕೆ ನಿರ್ಮಾಣ ಮಾಡಿದ್ದಾರೆ. ದೊಡ್ಡ ತಾರಾಗಣ, ಪ್ರತಿಭಾನ್ವಿತ ತಾಂತ್ರಿಕ ವರ್ಗದೊಂದಿಗೆ ಈ ಸಿನಿಮಾ ಎಲ್ಲರನ್ನೂ ಬೆರಗಾಗಿಸುವ ಉಮೇದಿನೊಂದಿಗೆ ಚಿತ್ರಮಂದಿರಗಳತ್ತ ಮುಖ ಮಾಡಿ ನಿಂತಿದೆ. ಹೀಗೆ ಹಂತ ಹಂತವಾಗಿ ಕ್ರಿಯೇಟಿವ್ ಕೆಲಸ ಕಾರ್ಯಗಳ ಮೂಲಕವೇ ಸುದ್ದಿಯಲ್ಲಿರೋ ಈ ಸಿನಿಮಾವನ್ನು ಆದಷ್ಟು ಬೇಗನೆ ತೆರೆಗಾಣಿಸುವ ತಯಾರಿ ನಡೆಯುತ್ತಿದೆ.

https://www.youtube.com/watch?v=Ub1hreFczg8&feature=youtu.be